VOLEBNÝ A NOMINAČNÝ PORIADOK 
NA FUNKCIU ČLENA VEDECKEJ RADY
SLAVISTICKÉHO ÚSTAVU JÁNA STANISLAVA 
SLOVENSKEJ AKADÉMIE VIED

Článok I

Špecifické požiadavky na kandidátov na členov vedeckej rady

(1)	Členom Vedeckej rady Slavistického ústavu Jána Stanislava Slovenskej akadémie vied (ďalej tiež „Slavistický ústav Jána Stanislava SAV“ alebo „organizácia“) sa môže stať len ten, kto:
a)	je bezúhonný; za bezúhonného sa nepovažuje ten, kto bol právoplatne odsúdený za úmyselný trestný čin (ak odsúdenie nebolo zahladené) alebo nedbanlivostný trestný čin na nepodmienečný trest odňatia slobody (ak odsúdenie nebolo zahladené),
b)	má spôsobilosť na právne úkony v plnom rozsahu,
c)	má vysokoškolské vzdelanie najmenej tretieho stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej tretieho stupňa, v študijnom odbore zodpovedajúcom vedeckovýskumnému zameraniu organizácie vymedzenom v zriaďovacej listine alebo v príbuznom odbore a zároveň získal vedecký kvalifikačný stupeň IIa. 
d)	Pri externých členoch vedeckej rady sa vyžaduje vysokoškolské vzdelanie najmenej tretieho stupňa alebo vzdelanie získané v zahraničí, ktoré je svojím rozsahom a obsahom rovnocenné s vysokoškolským vzdelaním najmenej tretieho stupňa (PhD.) v študijnom odbore zodpovedajúcom predmetu činnosti organizácie alebo v príbuznom odbore. V zmysle § 18 ods. 6 písm. a) a § 37 ods. 1 písm. d) zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov (ďalej tiež „zákon o verejnej výskumnej inštitúcii“) sa odporúča, aby externý člen vedeckej rady organizácie zároveň získal vedecký kvalifikačný stupeň IIa. alebo docent v  odbore zodpovedajúcom predmetu činnosti organizácie alebo v príbuznom odbore.
e)	Neodpustiteľnou požiadavkou na kandidáta na člena vedeckej rady organizácie je publikovanie najmenej jednej knižnej monografickej práce a desiatich vedeckých štúdií vo vedeckých časopisoch v odbore zodpovedajúcom predmetu činnosti organizácie alebo v príbuznom odbore.
(2)	Voľbu vedeckej rady vyhlasuje a organizuje riaditeľ v spolupráci s vedeckou radou. 
(3)	Voľba vedeckej rady sa organizuje s dostatočným časovým predstihom tak, aby novozvolená vedecká rada nahradila odchádzajúcu vedeckú radu bezprostredne po ukončení jej funkčného obdobia. Ak mandát niektorému členovi vedeckej rady zanikne (vzdaním sa funkcie, smrťou člena, odvolaním z funkcie), voľby člena vedeckej rady na zostávajúce funkčné obdobie sa organizujú tak, aby sa uskutočnili do jedného kalendárneho mesiaca od okamihu, v ktorom členovi vedeckej rady mandát zanikol. 
(4)	Voľba vedeckej rady sa vyhlasuje zverejnením oznámenia o konaní voľby prostredníctvom e-mailu všetkým členom akademickej obce organizácie alebo na webovom sídle ústavu. Oznámenie o konaní voľby musí byť zverejnené najneskôr 7 kalendárnych dní pred termínom konania voľby. 
(5)	Oznámenie o konaní voľby musí obsahovať: 
a)	názov a sídlo ústavu spolu so spôsob predloženia kandidatúry, miesto a čas konania voľby, 
b)	Kandidát na interného člena vedeckej rady môže svoju kandidatúru podať najneskôr 3 pracovné dni pred dňom konania voľby. Kandidatúru externého člena podáva navrhovateľ najneskôr 3 pracovné dni pred dňom konania voľby. Kandidatúra sa podáva písomnou formou na sekretariáte ústavu. 

Článok II

Priebeh voľby vedeckej rady

(1)	Voľbu vedeckej rady vedie riaditeľ alebo ním poverená osoba, ktorá nie je kandidátom na člena vedeckej rady. 
(2)	Voľba sa uskutoční, ak je prítomná nadpolovičná väčšina členov akademickej obce. 
(3)	Predsedajúci otvorí voľbu vedeckej rady, navrhne zapisovateľa, overovateľa zápisnice a dvoch skrutátorov spomedzi prítomných členov akademickej obce. Členovia akademickej obce hlasujú osobitne o každom z týchto návrhov. Návrh je schválený, ak zaň hlasuje nadpolovičná väčšina prítomných členov akademickej obce. Ak návrh schválený nie je, predsedajúci predloží nový návrh a hlasovanie sa opakuje za rovnakých podmienok. 
(4)	Predsedajúci oboznámi členov akademickej obce s kandidátmi a vyjadrí sa najmä k tomu, či spĺňajú podmienky kladené na členov vedeckej rady. 
(5)	Predsedajúci vyzve kandidátov na interných členov v abecednom poradí na prezentáciu svojej predstavy o pôsobení vo vedeckej rade. Po ukončení prezentácií všetkých kandidátov otvorí verejnú rozpravu o programoch kandidátov, na ktorej sa môžu zúčastniť všetci členovia akademickej obce a kandidáti. Kandidátov na externých členov predstaví oprávneným voličom riaditeľ alebo ním poverená osoba.
(6)	Po ukončení verejnej rozpravy predsedajúci oboznámi členov akademickej obce: 
a)	s počtom prítomných členov akademickej obce podľa prezenčnej listiny, 
b)	s minimálnym počtom hlasov potrebných na zvolenie člena vedeckej rady, 
c)	so spôsobom úpravy a odovzdania hlasovacieho lístka, 
d)	so spôsobom vyhodnotenia hlasovania. 
(7)	Skrutátori zabezpečia distribúciu hlasovacích lístkov medzi členov akademickej obce. Voľba sa uskutočňuje jedným hlasovaním o všetkých kandidátoch. Hlasovací lístok obsahuje očíslované a abecedne usporiadané mená kandidátov, pričom zoznam mien kandidátov na interného člena je oddelený od zoznamu mien kandidátov na externého člena. Člen akademickej obce môže hlasovať najviac za taký počet kandidátov na interného člena, koľko interných členov má vedecká rada, a najviac za taký počet kandidátov na externého člena, koľko externých členov má vedecká rada; inak je volebný lístok neplatný. 
(8)	Na hlasovaní sa zúčastňujú len prítomní členovia akademickej obce. Voľba sa uskutočňuje tajne. 
(9)	Po odovzdaní hlasovacích lístkov, ich prekontrolovaní a sčítaní skrutátormi predsedajúci vyhlási výsledky voľby. Kandidát je zvolený za interného alebo externého člena vedeckej rady, ak získal nadpolovičnú väčšinu hlasov všetkých oprávnených voličov a poradové číslo jeho umiestnenia v zostupnom poradí všetkých kandidátov na interného, resp. externého člena je menšie ako počet miest interných, resp. externých členov vo vedeckej rade. 
(10)	Ak sa voľbou nepodarilo obsadiť všetky miesta vo vedeckej rade, predsedajúci vyhlási opakovanú voľbu, ktorá sa uskutoční po krátkej prestávke. Pri opakovanej voľbe je zvolený kandidát, ktorý získal nadpolovičnú väčšinu hlasov prítomných členov akademickej obce a poradové číslo jeho umiestnenia v zostupnom poradí všetkých kandidátov v opakovanej voľbe je menšie alebo rovné počtu miest vo vedeckej rade obsadzovaných v opakovanej voľbe. Odseky 6 – 9 tohto článku sa primerane aplikujú aj na opakovanú voľbu. 
(11)	Môže sa uskutočniť najviac jedna opakovaná voľba. Ak sa ani opakovanou voľbou nepodarilo obsadiť všetky obsadzované miesta vo vedeckej rade, riaditeľ bezodkladne vyhlási novú voľbu. 
(12)	Po skončení voľby členov vedeckej rady sa v akademickej obci uskutoční voľba predsedu vedeckej rady. Voľba predsedu vedeckej rady sa uskutoční bezprostredne po skončení volieb novej vedeckej rady na verejnom zasadnutí vedeckej rady. Voľbu predsedu na verejnom zasadnutí novej vedeckej rady vedie riaditeľ organizácie, ktorý je prizývaný na zasadnutie vedeckej rady bez práva hlasu. Voľba predsedu vedeckej rady sa uskutoční tajným hlasovaním prítomnými novozvolenými členmi vedeckej rady. Skrutátori sú dvaja členovia akademickej obce prítomní na verejnom zasadnutí novozvolenej vedeckej rady.
(13)	Riaditeľ bezodkladne vydá a zabezpečí doručenie dokladu o zvolení za člena i predsedu vedeckej rady zvolenému kandidátovi s určením začiatku plynutia funkčného obdobia. 

Článok III

Odvolávanie člena vedeckej rady

(1)	Člena vedeckej rady možno odvolať, ak návrh na odvolanie predloží najmenej jedna tretina všetkých členov akademickej obce. Návrh na odvolanie je písomný, vlastnoručne podpísaný všetkými navrhovateľmi a obsahuje dôvody na odvolanie člena vedeckej rady. Návrh sa prekladá riaditeľovi. 
(1)	Riaditeľ ústavu zvolá zhromaždenie členov akademickej obce s bodom odvolávania člena vedeckej rady na základe návrhu podľa odseku 1 tak, aby sa konalo do 14 kalendárnych dní od doručenia návrhu. 
(2)	Zhromaždenie členov akademickej obce vedie riaditeľ alebo ním poverená osoba. Predsedajúci umožní členovi vedeckej rady, ktorý sa navrhuje odvolať, vyjadriť sa k dôvodom na jeho odvolanie uvedeným v žiadosti a umožní diskusiu účastníkov zhromaždenia a dotknutého člena vedeckej rady k tomuto návrhu. 
(3)	Členovia akademickej obce môžu hlasovať o odvolaní člena vedeckej rady, ak je prítomná nadpolovičná väčšina všetkých členov akademickej obce. 
(4)	Volený člen vedeckej rady je odvolaný, ak za jeho odvolanie hlasovala nadpolovičná väčšina všetkých členov akademickej obce. 
(5)	Pred hlasovaním predsedajúci navrhne zapisovateľa, overovateľa zápisnice a dvoch skrutátorov spomedzi prítomných členov akademickej obce. Členovia akademickej obce o týchto návrhoch hlasujú. Návrh je schválený, ak zaň hlasuje nadpolovičná väčšina prítomných členov akademickej obce. Ak návrh schválený nie je, predsedajúci predloží nový návrh a hlasovanie sa opakuje za rovnakých podmienok. 
(6)	Ak je člen vedeckej rady odvolaný, riaditeľ bezodkladne vydá a zabezpečí doručenie dokladu o odvolaní z funkcie dotknutému členovi vedeckej rady. 

Článok IV

Záverečné ustanovenie

Tento volebný poriadok vedeckej rady nadobúda platnosť schválením akademickou obcou ústavu a účinnosť deň po jeho zverejnení na webovom sídle ústavu. 

V Bratislave dňa 15. januára 2019

prof. PhDr. Peter Žeňuch, DrSc., v.r.
riaditeľ 
Slavistického ústavu Jána Stanislava SAV